Buddugoliaeth wych Geraint Thomas yn y Tour de France yn ysbrydoli pobl i feicio yng Nghymru - Wales Online
Mae llwybrau beicio perffaith ar gael yng Nghymru
Updated 12:46, 14 SEP 2018
Mae buddugoliaeth wych Geraint Thomas yn y Tour de France wedi ysbrydoli pobl i ddechrau beicio eto.
Does dim syndod felly bod pobl wedi heidio i strydoedd Bae Caerdydd a chanol y ddinas i longyfarch y dyn ei hun.
Ers ei fuddugoliaeth, mae siopau beiciau wedi nodi'n barod eu bod wedi cael mwy o fusnes. Mae'r dystiolaeth gynnar hon yn dangos bod y dyn o Ysgol Uwchradd yr Eglwys Newydd yn ysbrydoli cenhedlaeth ac yn ennyn brwdfrydedd dros feicio sydd â goblygiadau i'r chwaraeon ledled Cymru.
Ychydig oriau ar ôl i Thomas ennill yn Ffrainc, aeth beicwyr allan am chwe milltir i ddathlu ei gamp, o'r Senedd ym Mae Caerdydd, ar draws yr argae ac ymlaen ar hyd Taith Taf i Gastell Caerdydd.
Fe wnaethant yr un peth yn Abertawe hefyd, gyda mwy na 100 o feicwyr yn dathlu drwy wisgo melyn ar eu taith feicio eu hunain.
Yng Nghaerfyrddin, maent yn awyddus i ailenwi'r felodrom a gafodd ei ailwampio'n ddiweddar yn Felodrom Geraint Thomas a soniodd bos Tîm Sky, Syr Dave Brailsford, sy'n hanu o Ogledd Cymru, y mae dau lwybr beicio ar Ffordd Brailsford Way wedi'u henwi ar ei ôl, fod ei seren fyd-eang newydd yn mynd i gystadlu, o bosib, yn ras Taith Prydain.
Ac yn sgil yr holl frwdfrydedd ychwanegol hwn, mae llawer o feicwyr wedi bod yn chwilio am lwybrau i fynd i'r afael â nhw yn ardal enedigol yr arwr.
Felly os ydych chi'n chwilio am gyffro ar ddwy olwyn, mae Caerdydd yn lle gwych i ddechrau - neu orffen wrth gwrs!
Rhowch gynnig ar y llwybrau beicio yma yng Nghaerdydd a'r cyffiniau
Caerdydd i Gastell Coch
Mae'r llwybr beicio hwn yn dilyn afon Taf ac yn cynnig golygfeydd hudol wrth i Gastell Coch ymddangos fel caer ganoloesol ledrithiol.
Taith Taf: Caerdydd i Aberhonddu
Mae llwybrau di-draffig a'r trawsnewid o nefoedd wledig y Bannau i brifddinas Cymru yn gwneud hwn yn ddiwrnod hir a boddhaus. Ond gair i gall: gyda chestyll, treftadaeth mwyngloddio a llefydd gwych i gael bwyd, gall y Daith gymryd hirach na'r disgwyl.
Lôn Las Cymru (De)
Mae'r llwybr hwn yn mynd o Lanidloes ac ymlaen i Gwm Elan sy'n fwrlwm o wyrddni a bywyd gwyllt. Fyddwch chi'n sicr ddim yn cael eich siomi gan harddwch naturiol y rhan hon o Lôn Las. Mae'r llwybr yn mynd i'r de o Aberhonddu ac yn parhau i ganol Caerdydd, nes cyrraedd pen y daith a bwrlwm Bae Caerdydd
2018 yw Blwyddyn y Môr yng Nghymru ac mae hynny'n cynnig llu o bosibiliadau o ran beicio ar hyd yr arfordir. Mae'r diwrnodau dal yn hir ac yn olau felly ewch ar eich beic a phrofi rhai o'r llwybrau beicio ardderchog ar hyd Llwybr Arfordir Cymru.
Mae hyd yn oed mwy o lwybrau beicio i roi cynnig arnynt ledled Cymru - am ragor o wybodaeth ewch i wefan Croeso Cymru.